VENDIM
Nr. 468, datë 3.6.2015

PËR KALIMIN NË PËRGJEGJËSI ADMINISTRIMI, NGA RADIO TELEVIZIONI SHQIPTAR TEK AUTORITETI I MEDIAVE AUDIOVIZIVE, TË KATIT PËRDHES, KATIT TË PARË DHE TË DYTË TË GODINËS ME EMËRTIMIN “ATELIER  PËR DEKORIN E RADIO-TELEVIZIONIT”

Në mbështetje të nenit 100 të Kushtetutës dhe të neneve 10, 13 e 15, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, me propozimin e Kryeministrit, Këshilli i Ministrave
VENDOSI:

1. Kalimin në përgjegjësi administrimi, nga Radio-Televizioni Shqiptar tek Autoriteti i Mediave Audiovizive, të katit përdhes, katit të parë dhe të dytë të godinës, me emërtimin “Atelier për dekorin e Radio-Televizionit”, me adresë: rruga “Lekë Dukagjini”, zona kadastrale 8160, numri i pasurisë 2/94, Tiranë, sipas formularit dhe planimetrisë që i bashkëlidhen këtij vendimi, për t’u përdorur për mjedise pune për nevojat e këtij institucioni.
2. Autoritetit të Mediave Audiovizive i ndalohet ta tjetërsojë pronën e përcaktuar në pikën 1, të këtij vendimi, apo t’ua japë në përdorim të tretëve.
3. Autoritetit të Mediave Audiovizive i hiqet përgjegjësia e administrimit të katit të katërt dhe të pestë, si dhe të oborrit të brendshëm të ish-godinës së hotel “Drini” në rrugën “Abdi Toptani”, në Tiranë, sipas kartelës së pasurisë nr. 1/468 dhe hartës treguese të saj, bashkëlidhur këtij vendimi, në të cilin është sistemuar me ambiente pune, në bazë të urdhrit nr. 67,  datë 3.3.2000, të Kryeministrit.
4. Ngarkohen Ministria e Punëve të Brendshme, Autoriteti i Mediave Audiovizive, Radio Televizioni Shqiptar si dhe kryeregjistruesi i Pasurive të Paluajtshme të Republikës së Shqipërisë për ndjekjen dhe zbatimin e këtij vendimi.
Ky vendim hyn në fuqi pas botimit në Fletoren Zyrtare.

